[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.9.2006

COM(2006) 484 τελικό

2004/0175 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE)

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2004/0175 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE)

1. Ιστορικο

ΔΙΑΔΙΚΑΣΙΑ

Η πρόταση COM(2004)516 τελικό διαβιβάστηκε στο Ευρωπαϊκό Κοινοβούλιο και το Συμβούλιο σύμφωνα με τη διαδικασία συναπόφασης που προβλέπεται στο άρθρο 175 παράγραφος 1 της συνθήκης EΚ.

Η Ευρωπαϊκή Οικονομική και Κοινωνική Επιτροπή γνωμοδότησε στις 9 Φεβρουαρίου 2005.

Η Επιτροπή των Περιφερειών δεν γνωμοδότησε.

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 7 Ιουνίου 2005.

Μετά τη γνωμοδότηση του Ευρωπαϊκού Κοινοβουλίου και σύμφωνα με το άρθρο 251 παράγραφος 2 της συνθήκης EΚ, το Συμβούλιο υιοθέτησε επισήμως την κοινή θέση στις 23 Ιανουαρίου 2006. Η ανακοίνωση της Επιτροπής σχετικά με την κοινή θέση εκδόθηκε στις 10 Φεβρουαρίου 2006 και το Ευρωπαϊκό Κοινοβούλιο υιοθέτησε τη θέση του σε δεύτερη ανάγνωση στις 13 Ιουνίου 2006.

ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Γενικός στόχος της πρότασης είναι να βελτιωθεί ο τρόπος με τον οποίο υποστηρίζεται η περιβαλλοντική πολιτική από τα χωρικά δεδομένα που έχουν στη διάθεσή τους οι δημόσιες αρχές, με την περαιτέρω εναρμόνισή τους και τη διαλειτουργικότητα των χωρικών υπηρεσιών, καθώς και με την επέκταση της κοινής χρήσης των δεδομένων αυτών από τις δημόσιες αρχές και την εξασφάλιση της επιγραμμικής (on-line) πρόσβασης του κοινού. Οι καλυπτόμενες κατηγορίες χωρικών δεδομένων εκτίθενται σε τρία παραρτήματα της πρότασης.

Η πρόταση οδηγίας απαιτεί από τα κράτη μέλη να λάβουν τα εξής μέτρα:

- να δημιουργήσουν ένα δίκτυο υπηρεσιών, το οποίο θα επιτρέπει την αναζήτηση, την απεικόνιση και την πρόσβαση σε χωρικά δεδομένα μέσω μίας και μοναδικής πύλης στο Διαδίκτυο·

- να μεριμνήσουν για τη διαλειτουργικότητα των δικών τους συνόλων και υπηρεσιών χωρικών δεδομένων (π.χ. τεχνική συμβατότητα) σύμφωνα με τους κανόνες εφαρμογής που θεσπίζονται μέσω της επιτροπολογίας

- να καταρτίσουν καταλόγους των δεδομένων που διαθέτουν οι δημόσιες αρχές τους, οι οποίοι θα περιέχουν “μεταδεδομένα” που παρέχουν ορισμένους τύπους πληροφοριών για τα δεδομένα·

- να καταστήσουν τα χωρικά δεδομένα προσβάσιμα στο κοινό·

- να άρουν τα εμπόδια όσον αφορά την κοινή χρήση των χωρικών δεδομένων από τις δημόσιες αρχές.

2. ΠΑΡΑΤΗΡΗΣΕΙΣ ΤΗΣ ΕΠΙΤΡΟΠΗΣ

2.1. Γενικά

Στις 13 Ιουνίου, το Ευρωπαϊκό Κοινοβούλιο ενέκρινε και τις 36 τροπολογίες που είχαν υποβληθεί. Από τις 36 τροπολογίες που υποβλήθηκαν, η Επιτροπή μπορεί να αποδεχθεί στο σύνολό τους μόνο τις 30, 2 εν μέρει και ακόμη τρεις κατ’ αρχήν. Μία από τις εγκριθείσες τροπολογίες δεν είναι δυνατόν να γίνει δεκτή από την Επιτροπή.

2.2. Αναλυτικές παρατηρήσεις

2.2.1. Τροπολογίες που έγιναν δεκτές εξ ολοκλήρου

Αρκετές από τις προτεινόμενες τροπολογίες αφορούν ανησυχίες που εξέφρασε η Επιτροπή στην ανακοίνωσή της για την κοινή θέση. Πιο συγκεκριμένα, οι τροπολογίες 13 και 14 αποσκοπούν στην αποφυγή περίπλοκων και χρονοβόρων διαδικασιών έγκρισης των κανόνων εφαρμογής όσον αφορά τη διαλειτουργικότητα οι οποίοι πρόκειται να εγκριθούν μέσω της επιτροπολογίας και στη διασφάλιση της ομοιόμορφης εφαρμογής των εν λόγω κανόνων σε όλα τα κράτη μέλη. Οι τροπολογίες 18, 19, 20 και 22 αποκαθιστούν την αρχική πρόθεση της πρότασης της Επιτροπής όσον αφορά τη δημόσια πρόσβαση στα δεδομένα. Οι τροπολογίες 23, 25, 26 και 27 αποκαθιστούν την αρχική πρόθεση της πρότασης της Επιτροπής όσον αφορά την κοινή χρήση των δεδομένων από τις δημόσιες αρχές. Οι τροπολογίες 1, 2, 3, 5, 6 και 7 επιφέρουν τις αντίστοιχες τροποποιήσεις στις αιτιολογικές σκέψεις που αφορούν τα βασικά αυτά θέματα. Η τροπολογία 9 είναι απαραίτητη για λόγους συνέπειας με τις τροπολογίες 19 και 20. Οι τροπολογίες 10, 11, 16, 17, 30 και 31 αποκαθιστούν εξ ολοκλήρου ή εν μέρει την πρόθεση της αρχικής πρότασης όσον αφορά ήσσονος σημασίας θέματα. Οι τροπολογίες 28 και 29 παρέχουν διευκρινίσεις όσον αφορά τους μηχανισμούς συντονισμού στα κράτη μέλη. Οι τροπολογίες 32, 33, 34 και 35 έχουν ως αποτέλεσμα την επιτάχυνση του χρονοδιαγράμματος για την έγκριση κανόνων εφαρμογής σχετικά με δύο θέματα χωρικών δεδομένων, ενώ η τροπολογία 36 διευρύνει ελαφρώς το πεδίο ενός άλλου θέματος δεδομένων. Οι τροπολογίες αυτές είναι όλες αποδεκτές για την Επιτροπή στο σύνολό τους.

2.2.2. Τροπολογίες που έγιναν δεκτές εν μέρει

Σκοπός της τροπολογίας 24 είναι να διασφαλίσει ότι οι πρακτικές χρεώσεων και αδειοδότησης εκ μέρους των δημόσιων φορέων παροχής δεδομένων συμβιβάζονται με τη συνολική υποχρέωση για την κοινή χρήση δεδομένων, ενώ παράλληλα περιορίζουν το επίπεδο των χρεώσεων που θα μπορούσαν να επιβληθούν. Η τροπολογία αυτή αφορά την ανησυχία της Επιτροπής για την κοινή θέση, εφόσον η κοινή χρήση δεδομένων από τις δημόσιες αρχές αποτελεί βασικό στόχο της οδηγίας. Ωστόσο, ο περιορισμός όσον αφορά το επίπεδο των χρεώσεων δεν έχει διατυπωθεί σωστά εφόσον αναφέρεται σε έγγραφα και δεν είναι απαραίτητα ενδεδειγμένος για κάθε περίπτωση. Η τροπολογία 4 τροποποιεί την αντίστοιχη αιτιολογική σκέψη και είναι εν μέρει αποδεκτή για τους ίδους λόγους.

2.2.3. Τροπολογίες που γίνονται κατ' αρχήν δεκτές

Η τροπολογία 8, η οποία τροποποιεί μία αιτιολογική σκέψη που αντιστοιχεί στις τροπολογίες 28 και 29, είναι αποδεκτή με την επιφύλαξη της αποσαφήνισης του κειμένου ώστε να διασφαλιστεί η πλήρης συνέπεια με τις τροπολογίες 28 και 29. Η τροπολογία 12 αποσκοπεί στην αποκατάσταση της πρόθεσης της πρότασης της Επιτροπής όσον αφορά το χρονοδιάγραμμα της δημιουργίας μεταδεδομένων, και είναι κατ’ αρχήν αποδεκτή, εάν και εφόσον το χρονοδιάγραμμα είναι σύμφωνο με το χρονοδιάγραμμα της αρχικής πρότασης.

Η τροπολογία 21 έχει ως σκοπό να αποκαταστήσει την πρόθεση της πρότασης της Επιτροπής όσον αφορά τη δωρεάν πρόσβαση του κοινού σε δεδομένα και, ως εκ τούτου, είναι επίσης κατ’ αρχήν αποδεκτή. Ωστόσο, υφίστανται ορισμένες κατηγορίες δεδομένων, όπως τα μετεωρολογικά δεδομένα, για τις οποίες ενδέχεται να μην είναι οικονομικά σκόπιμο ή εύλογο για τους φορείς παροχής δεδομένων να διαθέτουν δωρεάν τα ως άνω στοιχεία λόγω του υπερβολικά μεγάλου όγκου τους και/ή του ότι παρουσιάζουν ενδιαφέρον μόνο για ένα πολύ περιορισμένο χρονικό διάστημα. Ως εκ τούτου, η ακριβής διατύπωση της συγκεκριμένης παραγράφου επιβάλλεται να καλύπτει και ανάλογες περιπτώσεις.

2.2.4. Τροπολογίες που δεν γίνονται δεκτές

Η τροπολογία 15 αφορά τη συμμετοχή των ενδιαφερόμενων μερών στις προπαρασκευαστικές συζητήσεις για την έγκριση των κανόνων εφαρμογής και δεν γίνεται δεκτή επειδή διαγράφει μία χρήσιμη διευκρίνιση που περιείχε το κείμενο του Συμβουλίου.

2.3 Τροποποιημένη πρόταση

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της ως ανωτέρω.